Lokha ivalo lomguruguru wekhaya lihlukumeza ipilwakho …

Awusiwedwa!

Mhlambe ungomunye weenkulungwana ngeenkulungwana zabantu enarheni yekhethu abaphila emgurugurwini wekhaya. Uzibeka umlandu nawutlhoriswako bewuzwe inga kukhona okwenzileko okungakalungi ukuze ubethwe ngaleyondlela njengombana kwenza abongazimbi abanengi?

IBhayibheli alikusekeli ukutlhoriswa

UJesu weza ephasini ukuzokutjhaphulula abantu ebukhobokeni. Uletha indlela etja yokuphila lapha woke umuntu, okutjho indoda, umfazi nomntwana, anelungelo khona lokuphathwa ngokulunga nangobuntu.

“Kube njengombana kunjalo ngeNdodana yoMuntu engakezeli ukuzokwenzelwa, kodwana izele ukwenzela nokunikela ipilwayo njengesihlengo sabanengi.”

UMATEWU 20:28

Nathengwa ngenani eliphezulu, yeke ningabi makhoboka womuntu.

1 KWEBEKORINTE 7:23

Kghani anazi bona nina nilithempeli lakaZimu nokobana uMoya kaZimu uhlala ngaphakathi kwenu na? Loyo ochitha ithempeli lakaZimu, uZimu uzomchitha ngombana ithempeli lakaZimu licwengile.

1 KWEBEKORINTE 3:16-17

Ihlazo lokutlhoriswa

Njengomuntu otlhorisiweko, ungazizwa uhlazeke khulu kube ngathi awukafanelwa kuthandwa. Nokho iBhayibheli liyakuqinisekisa bonyana udalwe ngomfanekiso kaZimu.

Yeke uZimu wadala umuntu ngomfanekiswakhe;

umuntu waba mfuziselo kaZimu;

wadala wembaji nowengubo.

UGENESISI 1:27

UZimu watjhejisisa khulu nakakudalako:

Nguwe owadala iimbindi zami,

wangeluka esibelethweni sakamma.

Ngiyakudumisa ngesimangaliso esesabekako

sokuba khona kwami!

Iye, imisebenzakho iyamangalisa;

lokho ngikwazi kuhle khulu!

AMARHUBO 139:13-14

Yamukela bona uZimu uyakuthanda

Umntwana kaZimu othandekako ongakafaneli bonyana atlhoriswe:

Azange namukeliswe ummoya onenza bona nibe makhoboka godu benesabe, kodwana namukele uMoya onenza nibe bantwana bakaZimu. Yeke ngaye siyabiza sithi: “Aba, Baba!” UMoya ngokwakhe ufakazela ummoya wethu bonyana sibantwana bakaZimu.

KWEBEROMA 8:15-16

Nje-ke ngineqiniso lokobana akunalitho, nanyana kungaba kukufa, kuphila, ziingilozi, babusi, zizinto ezikhona, zizinto ezizakubakhona, mibuso, kuphakama, kuzika, nanyana kungaba yini edaliweko ezasihlukanisa nethando lakaZimu kuKrestu Jesu iKosethu.

KWEBEROMA 8:38-39

USomnini umvikeli wakho

USomnini ulidwala lami, isiphephelo sami nomsindisami.

UZimami ulirholo lami engiphephela kilo;

usihlangu sami namandla wesindiswami;

uyisikami, isiviko sami nomenyelami.

Nakibondwendweni uyangisindisa.

2 USAMYELA 22:2-3

Fumana isizo!

Kuneenhlangano ezinengi eSewula Afrika ezizinikele ekusizeni labo abatlhorisekako ebudlelwaneni babo.

Fowunela i-Life Line ku-0800 150 150

Nanyana kungaba nesililo ebusuku,

nokho amasa eza nesihleko.

AMARHUBO 30:6b

*Iindimana zemitlolo zithethwe eBhayibhelini lesiNdebele elikhutjhwe ngomnyaka we-2012.

Igadangiswe beyakhutjhwa yiHlangano yeBhayibheli eSewula Afrika.

www.biblesociety.co.za

Bibles and audio Bibles are available on the BibleSA-app